Dôvodová   správa

Všeobecná časť

Návrh nariadenia vlády Slovenskej republiky, ktorým sa ustanovujú zvýšené platové tarify štátnych zamestnancov (ďalej len „návrh nariadenia vlády“), sa predkladá v súlade       s § 159 ods. 1 zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“), ktorý splnomocňuje vládu Slovenskej republiky na jeho vydanie.

Podľa ustanovenia § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dohodli na obsahu Kolektívnej zmluvy vyššieho stupňa v štátnej službe na rok 2022 (ďalej len „kolektívna zmluva“). Kolektívna zmluva sa podľa § 6 ods. 1 zákona č. 2/1991 Zb. o kolektívnom vyjednávaní dohodla na obdobie jedného roka a bola podpísaná  dňa 14. decembra 2021.

Podľa čl. II bodu 3 kolektívnej zmluvy sa platové tarify štátnych zamestnancov            s účinnosťou od 1. júla 2022 zvýšia o 3 %. 

Podľa § 159 ods. 2 zákona o štátnej službe je zvýšenie platových taríf a termín účinnosti ich zvýšenia podľa kolektívnej zmluvy zahrnuté do zákona č. 534/2021 Z.z. o štátnom rozpočte na rok 2022. 

Zvýšenie platových taríf štátnych zamestnancov bude mať negatívny vplyv na  rozpočet verejnej správy.
 
Dopad zvýšenia platových taríf na rozpočet verejnej správy v roku 2022 a v ďalších rokoch  je uvedený v doložke vybraných vplyvov. 
 
Predložený návrh nariadenia vlády predpokladá pozitívny sociálny vplyv na hospodárenie obyvateľstva, nebude mať vplyv na podnikateľské prostredie, životné prostredie, na informatizáciu spoločnosti ani vplyv na služby verejnej správy pre občana, ako ani vplyvy na manželstvo, rodičovstvo a rodinu. 
Predložený návrh nariadenia vlády je v súlade s Ústavou Slovenskej republiky, s ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, s právom Európskej únie, ako aj so splnomocňovacím ustanovením zákona o štátnej službe, na vykonanie ktorého sa toto nariadenie vydáva.